Miikka Ruokanen:

SAARNA TUOMASMESSUSSA 

Agricolan kirkossa Helsingissä 4.9.2011 
(Radio Dein valtakunnallinen lähetys)

Aihe: Isä meidän -rukous (Matt. 6 ja Luuk. 11)

Motivaatio: 
-Hengellinen elämämme on jatkuvaa keskustelua Kolmiyhteisen Jumalan kanssa.
-Oma päivittäinen rukouselämäni kiteytyy VT:n Herran siunaukseen ja Jeesuksen opettamaan Isä meidän -rukoukseen. 
-Tänään haluaisin laajentaa ymmärrystämme Isä meidän -rukouksesta, kenties joskus toiste voin puhua Herran siunauksesta.
-Kirkkoisien mukaan Isä meidän –rukous on "koko evankeliumin yhteenveto", se on "täydellisin rukous" ja ”Raamatun keskus”.
-Toteutan saarnan rukouksen muodossa, voit halutessasi sulkea silmät tai pitää ne auki.

"Isä meidän":
-Pyhä, kaikkivaltias ja salattu Jumala, kiitos, että voimme lähestyä Sinua rakkaana isänämme. 
-Me olemme Sinun rakkaita lapsiasi, meidät on kastettu Isän, Pojan ja Pyhän Hengen nimeen Sinun omiksesi.
-Poikasi Jeesuksen kanssa voimme yhdessä kutsua Sinua nimellä "rakas isämme."
-Näin me myös rukoilemme kirkkosi ykseyden puolesta: anna rakkautesi yhdistää kaikkialla maailmassa meidät, jotka on kastettu uuden liiton kansaksi.

-Sinä olet kaiken isä, koska olet kaiken luonut, kaikki on olemassa Sinun tahdostasi, ja pysyy voimassa Sinun tahdostasi.
-Kaikki on kulkee Sinua kohti ja on olemassa Sinua varten.
-Kiitos pyhä Jumala, että Sinä et ole vain "minun" isäni, vaan "meidän", kaikkien luotujesi isä.

-Näin me pyydämme: armahda, siunaa ja johdata luotujasi!
-Siunaa ja varjele kirkkoasi, ihmiskuntaasi, koko luomakuntaasi, koko universumiasi. 
-Vie luomistyösi täydelliseen päätökseen, luo uusi taivas ja uusi maa, salli valtakuntasi tulla!

"Joka olet taivaissa":
-Jumala, me emme voi suoraan nähdä tai muutoin havaita Sinua. Mutta Sinä olet läsnä kaikkialla. 
-Sinun todellisuutesi on kaiken luodun syvyys ja tausta. Sitä me nimitämme sanalla "taivas".
-Koko universumi on "taivaasi" eli Sinun läsnäolosi sisällä kuin pieni lapsi vanhempansa sylissä.
-Sinä olet hyvin intiimillä ja salatulla tavalla tässä ja nyt, lähempänä meitä kuin me itse itseämme.
-Me kaipaamme Sinun taivaaseesi, Sinun luoksesi, lähelle Sinua.

"Pyhitetty olkoon Sinun nimesi":
-Pyhä Isä, Sinun nimesi on "minä olen se joka minä olen", "ehje asher ehje" eli "Jahve", kuten Sinä ilmoitit palavasta pensaasta Moosekselle.
-Sinä olet suuri salaisuus, itse oleminen, kaiken muun olemisen perusta, syy ja päämäärä.
-Nimesi on "minä olen se joka olen oleva"; historian lopussa me saamme tuntea Sinut täysin.

-Sinun nimesi tulee pyhitetyksi, kun Sinun sanasi ja Kristuksen evankeliumi kuuluvat selkeästi kirkossamme, maassamme ja koko maailmassamme.
-Lahjoita meille luja luottamus Sinuun, anna meidän ylistää Sinua tämän elämän lahjasta ja ikuisen elämän lahjasta.

-Sinun nimesi tulee pyhitetyksi, kun elämme tahtosi ja käskyjesi mukaan, jottemme häpäise Sinun nimeäsi.
-Anna meille sydän, joka on kuuliainen Sinun sanallesi.
-Me emme itse kykene pitämään käskyjäsi tai toteuttamaan tahtoasi, anna Pyhän Henkesi meissä pitää Sinun käskysi.
-Anna Pyhän Henkesi polttaa meistä pois epäuskon, pahan himon, ilkeyden, ahneuden, itsekeskeisyyden ja epätoivon karstaa. Täytä meidät Hengelläsi, johdata meitä.
-Sinä vääjäämättä pyhität nimesi - me anomme, että se olisi pyhitetty myös meidän keskuudessamme.

"Tulkoon Sinun valtakuntasi":
-Jeesus, sinä julistit: "Aika on täyttynyt, Jumalan valtakunta on tullut lähelle. Kääntykää ja uskokaa hyvä sanoma."
-Salli meistä jokaisen kääntyä, tunnustaa syntinsä, ottaa vastaa armosi ja tulla sisälle valtakuntaasi.
-Anna Pyhän Henkesi synnyttää usko meidän jokaisen sydämessämme. 

-Anna valtakuntasi sanoman kuulua kirkkaasti kirkossamme, maassamme ja koko maailmassasi.
-Anna valtakuntasi sanoman levitä erityisesti sinne, missä Sinua ei vielä tunneta.
-Siunaa kaikkia lähetystyöntekijöitä, anna heille erityinen Pyhän Henkesi voima, viisaus ja johdatus viedä valtakuntasi evankeliumia maailman kaikille kansoille.
-Sinun tahtosi on, että kaikki pelastuisivat. Vedä Pyhällä Hengelläsi mahdollisimman monia sisälle armon valtakuntaasi.
-Kutsu minutkin  Sinun lähettilääksesi!

-Kiitos, että Sinun valtakuntasi on rauhan, rakkauden ja oikeudenmukaisuuden valtakunta.
-Suo, että me jo nyt pystytämme tulossa olevan valtakuntasi rauhan ja oikeudenmukaisuuden merkit tähän yhteiskuntaan ja tähän maailmaan, jossa elämme.
-Anna meille voimaa puolustaa erityisesti heikoimmassa asemassa olevia ihmisveljiämme ja -sisariamme, heidän täyttä, luovuttamatonta ihmisarvoaan.
-Sinun valtakuntasi tulee vääjäämättä. Me anomme, että se tulisi myös meidän keskellemme.

"Tapahtukoon Sinun tahtosi myös maan päällä niin kuin taivaassa":
-Herra, Sinä sanot Psalmissa 119: "Onnellisia ne, jotka koko sydämestään kysyvät Sinun tahtoasi, koko sydämestään haluavat noudattaa Sinun sanaasi!"
-Minä haluan olla onnellinen, siksi haluan yli kaiken noudattaa Sinun sanaasi, Sinun tahtoasi!
-Vaikka minä saisin kaikki maailman aarteet, menestyksen, ihmisten suosion ja kiitoksen, se ei tyydytä sydäntäni. Vain Sinun tahtosi seuraaminen tuo sydämeeni todellisen ilon.

-Taivaassa turmeltumattomat enkelisi ylistävät lakkaamatta Sinua, Kolmiyhteinen Jumala. Me haluamme jo nyt liittyä tähän ylistäjien kuoroon.
-Kiitos, että siellä on kappale taivasta maan päällä, missä Sinua ylistetään - myös tässä Tuomasmessussa. 
-Sinun tahtosi toteutuu vääjäämättä. Me rukoilemme, että se toteutuisi myös meidän keskuudessamme.

"Anna meille tänä päivänä meidän jokapäiväinen leipämme":
-Kiitos, kaiken Luoja, siitä, että päivästä päivään annat meille kaiken mitä tarvitsemme: ravinnon, terveyden, kodin, työn, toimeentulon, perheen, ystävät, isänmaan, rauhan ja turvallisuuden. Ylistys ja kiitos Sinulle kaikesta!
-Me pyydämme: Anna meille päivittäin se, mitä kohtuulliseen elämään tarvitsemme.
-Opeta meitä kohtuulliseen, ekologisesti vastuulliseen elämäntyyliin, varjele meitä kerskakulutuksen synnistä.
-Paranna meidän sairautemme; anna voimaa kantaa se risti, jonka annat minulle.
-Varjele meitä kaikenlaisesta hädästä, sairauksilta ja onnettomuuksilta.

-Erityisesti rukoilemme kärsivien ihmisveljien ja -sisarten puolesta, joilla ei ole jokapäiväistä leipää. 
-Anna auttajia niille, joilla on nälkä, joilta puuttuu koti, terveydenhoito tai mahdollisuus koulutukseen. 
-Anna meille jokaiselle altis sydän jakaa omastamme köyhillesi ja osallistua maailman hädän lievittämiseen.
-Anna rauha sinne, missä on välivaltaa ja sotaa. 
-Anna oikeudenmukaisempi yhteiskunta sinne, missä on sortoa.

-Jeesus, UT:een tallennettu sanasi käyttää kreikan ilmaisua artos epiousios, "yliluonnollinen leipä": anna meille taivaallista mannaa, anna meidän päivittäin vastaanottaa Sinun ikuinen sanasi. 
-Sinä olet "elämän leipä". Tässäkin messussa me saamme pyhällä ehtoollisella syödä Sinut ja elää ikuisesti: Sinä minussa ja minä Sinussa.

"Anna meille meidän syntimme anteeksi, niin kuin mekin anteeksi annamme niille, jotka ovat meitä vastaan rikkoneet":
-Ainoa välttämätön rukouksemme Sinun, pyhän Jumalamme edessä on publikaanin huokaisu: "Jumala, ole minulle syntiselle armollinen." 
-Kautta vuosisatojen kilvoittelijat ovat jokaisella hengityksellään harjoittaneet tätä ainoaa välttämätöntä rukousta: "Herra Jeesus Kristus, armahda minua syntistä."
-Sisään hengittäen: "Herra Jeesus Kristus", ja ulos hengittäen: "armahda minua syntistä." 
-Istu ryhdikkäästi, sulje silmäsi, hengitä nenän kautta syvään. Liitä mukaan tämä rukoushengitys: Sisään: "Herra Jeesus Kristus", ulos: "armahda minua syntistä". 
-Samalla tavalla syvään hengittäen voimme myös rukoilla toistuvasti pitkään: sisään: "Herra Jeesus Kristus", ulos: "ylistän Sinua".
-Tai: sisään:"Herra Jeesus Kristus", ulos: "rakastan Sinua".
-Harjoita tätä klassista Jeesuksen sydämen rukousta päivittäin joitakin minuutteja.

-Me tarvitsemme päivittäin toistuvaa rippiä, sillä me Aadamin ja Eevan perikunnan perilliset jatkuvasti rikomme pyhät käskysi ajatuksin, sanoin ja teoin.
-Me emme rakasta Sinua koko sydämestämme emmekä lähimmäistämme niin kuin itseämme, olemme jatkuvassa rakkauden velassa. Siksi Matteuksen mukaan Sinä Jeesus opetitkin rukoilemaan: "Anna meille anteeksi meidän velkamme."

-Sinä haluat, ettei meillä olisi yhtään vihollista, ei ketään, jota kohtaan tuntisimme katkeruutta. Siksi Sinä kehotat meitä antamaan anteeksi niille, jotka ovat meitä loukanneet, vahingoittaneet.
-Sinä kehotat meitä luopumaan ns. oikeutetusta vihastamme, ja kaukaa siunaamaan niitä kaikkein vaikeimpia ihmisiämme, rukoilemaan heidän puolestaan.
-Herra, ajattelen nyt sitä ihmistä, joka on tehnyt eniten pahaa minulle, sitä, jota en siedä edes nähdä: armahda häntä, armahda meitä, ole Sinä hänelle hyvä, siunaa häntä ja hänen läheisiään, rakasta Sinä häntä, anna meille lahjaksi sovinto ja rauha.

"Äläkä saata meitä kiusaukseen, vaan päästä meidät pahasta":
-Herra, kiusauksemme ovat lukemattomat: meitä kiusaa "paha kolminaisuus": oma lihamme, tämä maailma ja Saatana.
-"Kaikki mitä on tässä maailmassa on lihan himo, silmäin pyyntö ja elämän korskeus", sanasi opettaa.
-Me emme itse jaksa vastustaa sydämestämme nousevia pahoja taipumuksia, tämän maailman petollisia viettelyksiä emmekä Saatanan valheita.
-Anna armosi ja Pyhä Henkesi voima, että emme tulisi pahan voittamiksi, emme haaskaisi elämäämme ohimenevissä nautinnoissa, emme eläisi vilpillisesti, vaan eläisimme pyhiä käskyjäsi noudattaen, jotta Sinun nimesi tulisi kunnioitetuksi ja Sinun tahtosi tapahtuisi elämässämme.

"Sillä Sinun on valtakunta ja voima ja kunnia iankaikkisesti":
-Kiitos, että Sinun valtakuntasi tulee varmasti.
-Se tulee Sinun voimastasi ja Sinun kunniaksesi. 
-Sinä Jeesus nousit kuolleista, voitit vihollisista viimeisen, kuoleman.
-Ikuinen elämä Sinun valtakunnassasi on ainut toivomme!
-Tulee uusi taivas ja uusi maa. Me saamme nähdä Sinun kasvosi.
-Me haluamme elää lyhyen, ohikiitävän elämämme tämän valtakunnan kuuliaisina lapsina. Sinä olet luonut meidät itseäsi varten, ylistämään itseäsi. 
-Herra Jeesus, pese minut puhtaaksi sovintoverelläsi. Täytä minut Pyhällä Hengelläsi toteuttamaan elämässäni Sinun tahtoasi.
-Tule, Herra Jeesus! Marana tha! Tule, Herra Jeesus!

"Amen"